《颂古二十六首》
宋代·释嗣宗

午夜霜凝星斗寒，长空云尽山月落。
青天喫棒人尽知，苍龙退骨谁能觉。
金凤冲开玉锁关，麒麟掣断黄金索。
迢迢劫外孰能拘，南北东西迥超卓。

作者简介：释嗣宗（？～一一五三），号闻庵，俗姓陈，徽城（今安徽歙县）人。幼业经圆具，冠依妙湛慧禅师。后谒宏智正觉禅师，蒙印可。出住普照，徙善权、翠岩，迁庆元府雪窦寺。高宗绍兴二十三年卒。为青原下十四世，天童正觉禅师法嗣。《嘉泰普灯录》卷一三、《五灯会元》卷一四有传。今录诗三十二首。